Kanker eis legende en oorlogsheld | Netwerk24
Kanker eis legende en oorlogsheld
Deur Marietjie Gericke 29 Maart 2016 00:00
Wyle maj. Arthur Walker saam met sy dogter, Bianca, en vrou, Suzanne. Foto: Verskaf
Bloemfontein. – "Nag ou Grote." Só lui een van die inskrywings op Facebook ná die dood van maj. Arthur Walker (63), 'n oorlogsheld van die ou Suid-Afrikaanse Weermag (SAW), wat gister in Pretoria aan kanker oorlede is.
Walker was op sy dag 'n Suid-Afrikaanse helikoptervlieënier en het twee keer die Honoris Crux-medalje (goud), die hoogste militêre eerbewys vir buitengewone dapperheid in die ou bedeling, ontvang.
Hy het onder meer in Desember 1981 in die Grensoorlog by Ondangwa in die bos te midde van swaar geweervuur met sy helikopter geland om die bemanning van 'n helikopter wat afgeskiet is, te red.
Hy was die seun van die bekende gholfspeler Arthur Walker en skoonseun van die Bloemfonteinse oud-LV en ambassadeur Gert Terblanche. ­Hy was met Terblanche se dogter, Santie (Suzanne), getroud. Hul dogter, Bianca, is 'n student aan die Universiteit van Pretoria.
Ou kamerade oorweeg 'n versoek vir 'n militêre begrafnis.
Garry Wright, al 35 jaar 'n boesemvriend uit hul weermag-dae­, sê hy sal Walker as 'n baie goeie en lojale vriend onthou.
"Hy was 'n legende in die weermag en lugmag en was 'n uitermate lojale mens. Die soort mens wat 'n mens graag as 'n vriend sou wou hê. Die lewe gaan baie armer sonder hom wees."
Walker het destyds aan die King Edward VII-skool in Johannesburg gematrikuleer, waarna hy in 1971 na die weermag is. Hy het sy "vlerkies" in 1977 gekry en het onder meer vir 7 Eskader, die destydse Rhodesiese lugmag, gevlieg voordat hy hom in 1980 weer by die Suid-Afrikaanse Lugmag aangesluit het. Hy het ook vir Eskom gevlieg en hul vlieëniers opgelei en hy het ook mediese reddingshelikopters gevlieg.